40 बछर के बुनकर अख़्तर अली कहिथें, "भदोही कालीन के नगरी आय. इहाँ कऊनो दीगर बूता नई होवय." मंय अपन नानपन इहां गुजारे हवंव अऊ मंय बुने ला सिखेंव. फेर, कालीन ले होय आमदनी मं घटती सेती अली ह अब सिलाई के काम सुरु कर दे हवंय.
उत्तर प्रदेश के मिर्ज़ापुर ब्लाक मं बसे भदोही जिला देश मं कालीन बुने के सबले बड़े समूह के सेंटर आय. ये समूह मं मिर्ज़ापुर, वाराणसी, ग़ाज़ीपुर, सोनभद्र, कौशांबी, इलाहाबाद, जौनपुर, चंदौली जिला मन आथें. ये उदिम ले 20 लाख कारीगर जऊन मन गांव देहात मं रहिथें, ला काम मिलथे, ये मं बनेच अकन माइलोगन मन घलो हवंय.
इहाँ के बुनकरी जेन ह वोला खास बनाथे वो आय हाथ ले बुने के तरीका. इहाँ कालीन ला लाम करघा मं बुने जाथे, जऊन मं चरों डहर ले हरेक इंच मं 30 ले 300 गांठ पारे जाथे. बीते 200 साल ले बनाय के ये तरीका अऊ बुने मं बऊरे जिनिस - ऊन, सूती सुत अऊ रेशम के सुत- बदले नई ये. करघा मं हाथ ले गांठ पारे के कला कारीगर मन के लइका मन ला विरासतन मिलथे.
बुने के ये गजब तरीका ला तब चरों डहर ले अलग पहिचान मिलिस, जब भदोही के कालीन ला साल 2010 मं भौगोलिक संकेत (जीआई) मिलिस. जीआई टैग मिले के बाद ये उदिम ला अऊ घलो बढ़ावा मिले के आस रहिस, फेर येकर ले कालीन कारीगर मन के बेबसाय मं कऊनो सुधार नई आइस.
माने जाथे के भारत मं कालीन बुने के इतिहास बछरों बछर जुन्ना आय. ऐतिहासिक दस्तावेज़ मन के मुताबिक, ये कला मुगल काल मं अऊ खास करके 16 वीं शताब्दी मं, अकबर के सासन बखत खूब फलिस-फूलिस. अऊ ओकर बाद, 19 वीं शताब्दी ले भदोही इलाका मं हाथ ले बने कालीन, खास करके ऊन ले बने कालीन भारी पइमाना मं बने ला लगिस.
इहाँ के बने कालीन सरी दुनिया मं जाथे. कालीन निर्यात संवर्धन परिषद के कहना आय के भारत मं बने कालीन मन ले करीबन 90 फीसदी कालीन बहिर पठोय जाथे; अऊ संयुक्त राज्य अमेरिका ला येकर ले आधा ले जियादा कालीन पठोय जाथे. साल 2021-22 मं, भारत के कालीन पठोय ह 2.23 बिलियन डॉलर (16,640 करोड़ रूपिया) के रहिस. ये मं हाथ ले बने कालीन के दाम 1.51 बिलियन डॉलर (11,231 करोड़ रूपिया) रहिस.
उर्मिला ह अब चश्मा पहिरे सुरु कर दे हवय अऊ वो ह एक बेर फिर ले कालीन के बेवसाय सुरु करे के सोचत हवंय. भदोही के दीगर लोगन मन जइसने, वो ला अपन विरासतन कला ऊपर गरब हवय. फेर, जइसने के ये वीडियो मं दिखाय गे हवय, बहिर कमति जाय, बिन अचिंता के बजार, पारम्परिक बेवसाय ला छोड़े के संग, कालीन के नगरी भदोही बरसों पुराना पहिचान अउ मान-सम्मान ह आज खतरा मं पड़े दिखत हवय.
